พระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567
พระราชพิธี > วันจันทร์ที่ 28 ตุลาคม พุทธศักราช 2567

เวลา 16.32 น. พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินโดยรถยนต์พระที่นั่ง จากพระที่นั่งอัมพรสถาน พระราชวังดุสิต ไปยังสนามเฮลิคอปเตอร์พระตำหนักจิตรลดารโหฐาน พระราชวังดุสิต เพื่อประทับเฮลิคอปเตอร์พระที่นั่ง เสด็จพระราชดำเนินไปในการพระราชพิธีทรงบำเพ็ญพระราชกุศลถวายผ้าพระกฐิน ณ วัดพระพุทธบาทราชวรมหาวิหาร อำเภอพระพุทธบาท จังหวัดสระบุรี ในโอกาสนี้ สมเด็จพระเจ้าลูกยาเธอ เจ้าฟ้าทีปังกรรัศมีโชติ โดยเสด็จในการนี้ด้วย ต่อจากนั้น เสด็จออกจากพระอุโบสถ เสด็จพระราชดำเนินไปยังพระมกุฏพันธนเจดีย์พระบรมสารีริกธาตุ ทรงวางพวงมาลัย และทรงจุดธูปเทียนเครื่องทองน้อยสักการะพระมกุฏพันธนเจดีย์พระบรมสารีริกธาตุ ทรงกราบ เสร็จแล้ว เสด็จพระราชดำเนินไปยังพระมณฑปรอยพระพุทธบาท เสด็จเข้าพระมณฑปรอยพระพุทธบาท ทรงวางพวงมาลัย และทรงจุดธูปเทียนเครื่องนมัสการท้ายที่นั่งสักการะรอยพระพุทธบาท ทรงกราบ จากนั้น เสด็จออกจากพระมณฑปรอยพระพุทธบาท ไปประทับรถยนต์พระที่นั่ง เสด็จพระราชดำเนินไปยังสนามเฮลิคอปเตอร์ชั่วคราว สนามกีฬาโรงเรียนอนุบาลวัดพระพุทธบาท เพื่อประทับเฮลิคอปเตอร์พระที่นั่ง เสด็จพระราชดำเนินกลับ
วัดพระพุทธบาทราชวรมหาวิหาร เป็นอารามหลวงชั้นเอก ชนิดราชวรมหาวิหาร ตั้งอยู่ ณ ตำบลขุนโขลน อำเภอพระพุทธบาท จังหวัดสระบุรี สร้างขึ้นเมื่อปี 2167 สมัยกรุงศรีอยุธยาเป็นราชธานี สมเด็จพระเจ้าทรงธรรม ทรงพระกรุณาโปรดเกล้าโปรดกระหม่อมให้สร้างขึ้น เนื่องจากพระองค์ได้ทอดพระเนตรเห็นรอยพระพุทธบาทประดิษฐาน ณ ที่แห่งนี้ จึงสถาปนาเป็นพระมหาเจดียสถาน และทรงพระกรุณาโปรดเกล้าโปรดกระหม่อมให้สร้างพระมหามณฑปครอบรอยพระพุทธบาท กับสร้างพระอารามสำหรับพระภิกษุสามเณรจำพรรษา เพื่อดูแลรักษาพระมหาเจดียสถาน ต่อมาในสมัยกรุงรัตนโกสินทร์ พระมหากษัตริย์แห่งราชวงศ์จักรี ได้เสด็จพระราชดำเนินไปทรงนมัสการรอยพระพุทธบาท และทรงพระกรุณาโปรดเกล้าโปรดกระหม่อมให้บูรณปฏิสังขรณ์วัดพระพุทธบาทมาอย่างต่อเนื่อง โดยในรัชสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร ได้เสด็จพระราชดำเนินไปทรงนมัสการรอยพระพุทธบาท และทรงประกอบพระราชพิธียกพระจุลมงกุฎขึ้นประดิษฐาน ณ ยอดพระมณฑปรอยพระพุทธบาท เมื่อวันที่ 9 มีนาคม 2495 รวมทั้งได้เสด็จพระราชดำเนินไปทรงประกอบพิธีเปิดพระบรมราชานุสรณ์สมเด็จพระเจ้าทรงธรรม และทรงยกช่อฟ้าพระอุโบสถ เมื่อวันที่ 6 มิถุนายน 2503 จากนั้น พระบาทสมเด็จพระวชิรเกล้าเจ้าอยู่หัว ได้เสด็จพระราชดำเนินไปทรงนมัสการรอยพระพุทธบาท เมื่อวันที่ 14 มกราคม 2519 และวันที่ 26 ตุลาคม 2519 กับเมื่อวันที่ 21  กรกฎาคม 2542 เสด็จพระราชดำเนินแทนพระองค์พระบาทสมเด็จพระมหาภูมิพลอดุลยเดชมหาราช บรมนาถบพิตร ไปทรงประกอบพระราชพิธียกพระจุลมงกุฎขึ้นประดิษฐาน ณ ยอดพระมณฑปรอยพระพุทธบาท และสมโภชรอยพระพุทธบาท จังหวัดสระบุรี เนื่องในโอกาสที่วัดพระพุทธบาทราชวรมหาวิหารและกรมศิลปากรร่วมกันปฏิสังขรณ์พระมณฑปรอยพระพุทธบาท เพื่อเฉลิมพระเกียรติพระบาทสมเด็จพระมหาภูมิพลอดุลยเดชมหาราช บรมนาถบพิตร ในโอกาสพระราชพิธีมหามงคลเฉลิมพระชนมพรรษา 6 รอบ 5 ธันวาคม 2542
ทั้งนี้ พระบาทสมเด็จพระวชิรเกล้าเจ้าอยู่หัว ทรงเป็นพุทธมามกะ ทั้งยังทรงมีพระราชศรัทธาเลื่อมใสในพระพุทธศาสนา และเนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 จึงทรงพระกรุณาโปรดเกล้าโปรดกระหม่อมให้กำหนดการพระราชพิธีทรงบำเพ็ญพระราชกุศลถวายผ้าพระกฐิน ณ วัดพระพุทธบาทราชวรมหาวิหาร อำเภอพระพุทธบาท จังหวัดสระบุรี ขึ้น เพื่อสืบสานพระราชปณิธานของสมเด็จพระบรมราชบุพการี สมเด็จพระบรมชนกนาถ และสมเด็จพระบรมราชชนนี ในการทำนุบำรุงพระพุทธศาสนาให้มีความเจริญรุ่งเรืองและเพื่อความเป็นสิริมงคลแก่ประเทศชาติสืบไป